Rådets forordning (EF) nr. 831/2004

af 26. april 2004

om ændring af forordning (EF) nr. 973/2001 om tekniske bevarelsesforanstaltninger for visse bestande af stærkt vandrende fiskearter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen,

under henvisning til udtalelse fra Europa-Parlamentet(1), og

ud fra følgende betragtninger:

(1) Den Internationale Kommissionen for Bevarelse af Tunfiskebestanden i Atlanterhavet (i det følgende benævnt "ICCAT") og Kommissionen for Tunfisk i Det Indiske Ocean (i det følgende benævnt "IOTC") har vedtaget en række henstillinger om tekniske foranstaltninger, som blev gennemført i EF-retten ved Rådets forordning (EF) nr. 973/2001 af 14. maj 2001 om tekniske bevarelsesforanstaltninger for visse bestande af stærkt vandrende fiskearter(2).

(2) ICCAT vedtog i 2001 på sit 17. møde og i 2002 på sit 13. ekstraordinære møde henstillinger om en række nye tekniske foranstaltninger for visse bestande af stærkt vandrende arter i Atlanterhavet og Middelhavet. Disse henstillinger er bindende for Fællesskabet og bør derfor gennemføres.

(3) Forordning (EF) nr. 973/2001 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 973/2001 foretages følgende ændringer:

1) I artikel 3, stk. 4, ændres "Indtil 31. december 2002 træffer medlemsstaterne" til "Medlemsstaterne træffer".

2) Artikel 5, stk. 1, affattes således:

"1. Hvert år i perioden 16. juli-15. august er fiskeri efter almindelig tun med not forbudt i Middelhavet."

3) Følgende artikler indsættes:

"Artikel 5a

1. Medlemsstaterne opstiller hvert år et prøveudtagningsprogram til vurdering af fangstmængde af almindelig tun i hver størrelseskategori, bl.a. ved hjælp af videnskabelige observatører om bord på fartøjerne eller på opdrætsstederne.

2. Medlemsstaterne fremsender programmet til Den Stående Komité for Forskning og Statistik til validering og en kopi til Kommissionen.

3. Medlemsstaterne sender hvert år inden den 1. juli Kommissionen en rapport, hvori resultaterne af gennemførelsen i det foregående år af de programmer, der er omhandlet i stk. 1, evalueres.

Artikel 5b

1. Medlemsstaterne træffer de nødvendige foranstaltninger til i 2003 og 2004 at iværksætte en specifik plan med henblik på at reducere fangsterne af ungtun i Middelhavet og sikre, at mindstemålet for almindelig tun som omhandlet i artikel 6 overholdes.

2. Medlemsstaterne træffer de nødvendige foranstaltninger til i 2003 og 2004 at iværksætte et videnskabeligt program for identificering af de forskellige former for fiskeri efter almindelig tun og af størrelsessammensætningen i deres respektive fangster, idet de lader de foreliggende data om tidligere fangster indgå i deres skøn.

3. Medlemsstaterne meddeler hvert år inden den 15. september Kommissionen, hvilke foranstaltninger de har truffet efter stk. 1 og 2, og hvilke resultater iværksættelsen af den specifikke plan har givet."

4) Artikel 7, stk. 1, andet afsnit, affattes således:"Det foregående afsnit finder dog ikke anvendelse på de arter, der er omhandlet i bilag IV og taget som utilsigtet bifangst, hvis de i antal højst udgør 15 % af de landede mængder. For almindelig tun fastsættes denne tolerance til 10 % af antallet af fisk pr. landing af de samlede fangster af almindelig tun eller den dertil svarende vægtprocent."

5) Artikel 9, stk. 5 og 6, udgår.

6) Artikel 10, stk. 5, affattes således:

"5. Hver medlemsstat sender hvert år inden den 15. maj Kommissionen en liste over de fiskerfartøjer, der fører dets flag, og som fisker efter nordatlantisk hvid tun. Kommissionen videresender disse oplysninger til ICCAT's sekretariat hvert år senest den 31. maj."

7) Følgende artikel indsættes:

"Artikel 12a

1. Medlemsstaterne tilskynder fiskerne til i videst muligt omfang at sætte utilsigtet fangede levende hajer, navnlig ungfisk, ud igen.

2. Medlemsstaterne tilskynder fiskerne til at begrænse udsmid af hajer."

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 26. april 2004.

På Rådets vegne

J. Walsh

Formand

(1) Udtalelse af 13.1.2004 (endnu ikke offentliggjort i EUT).

(2) EFT L 137 af 19.5.2001, s. 1.